Z A P I S N I K
sa 29. sjednice Općinskog vijeća

Općine Podravske Sesvete, održane dana 
30. rujna 2020. godine

u prostorijama Općine, Ivana Mažuranića 1
         Sjednica je sazvana putem saziva KLASA: 021-05/20-01/02, URBROJ: 2137/24-20-2 od 25. rujna  2020. godine.
         Sjednicu je otvorio predsjednik Općinskog vijeća Vlado Halusek u 19.15 sati, pozdravio nazočne i predložio prozivku nazočnih.
            Sjednici su nazočni:                                                    Sjednici nisu nazočni:                                         

a) članovi Općinskog vijeća:

1. Marko Derežić                                                                1. Tomislav Kovačić
2. Vlado Halusek  
3. Silvana Kolar                                                           
4. Zlatko Miloš 

5. Dražen Nađ
6. Branko Rođak
7. Renata Štefec 
8. Vladimir Tudić 

9. Ivan Šerbeđija
10. Darko Štefanić

b) ostali nazočni:

1. Krunoslav Bratanović, općinski načelnik 

2. Mladen Sitek, zamjenik općinskog načelnika
3. Boris Poljanac, pročelnik Jedinstvenog upravnog odjela

4. Jasminka Miloš, računovodstveni referent, zapisničar

            Nakon prozivke zamjenik predsjednika konstatira da je sjednici nazočno 10  članova Općinskog vijeća od ukupno 11 članova Općinskog vijeća, te sukladno tome ono može pravovaljano odlučivati. 

Prihvaćanje Zapisnika sa 28. sjednice Općinskog vijeća Općine Podravske Sesvete

             S obzirom da nije bilo rasprave predsjednik konstatira da je Zapisnik sa 28. sjednice Općinskog vijeća jednoglasno prihvaćen.
                                                  AKTUALNI SAT     
Branko Rođak: Zbog čega je odluka o davanju stana u najam Draženu Cugovčanu  išla na općinsko vijeće, a sada je stan dodjeljen odlukom načelnika, zašto to nije bilo primjenjeno i kod njega?
Mladen Sitek: Tada je bilo takvo tumačenje prijašnjeg pročelnika Josipa Tončića, da treba ići s odlukom na vijeće, sada je drugi pročelnik i dato je drugo tumačenje kako provesti natječaj.

Branko Rođak: Kako možemo biti sigurni koje je tumačenje ispravno?

Boris Poljanjac: Ovo vijeće je donijelo novu odluku o upravljanju nekretninama i po njoj se postupilo.

Dražen Nađ: Da li su odluke općinskog vijeća obvezujuće? Donijeli smo odluku o prenamjeni stambenog objekta u dječju igraonicu i ta je odluka na snazi, a objekat se iznajmljuje.
Boris Poljanac: To je sve obrazloženo na prijašnjoj sjednici.

Mladen Sitek: Kad je bila donesena odluka za dječju igraonicu još nismo imali odluku o financiranju dječjeg vrtića. Išlo se tim putem da ukoliko ne bude pozitivna odluka o financiranju onda bi se išlo u izgradnju dječje igraonice. S obzirom da je odluka financiranju dobivena odlučili smo da idemo u realizaciju izgradnje dječjeg vrtića, što je i ovo vijeće odobrilo donošenjem odluke o operativnom zaduženju. Smatrali smo da nije potrebno paralelno graditi vrtić i dječju igraonicu, jer smo malo mjesto i za to nema potrebe. Slažem se da treba donijeti novu odluku o namjeni tog objekta.

Dražen Nađ: Da li je izvršen odabir o novom davanju o najam s obzirom da je istekla godina dana najma?

Boris Poljanac: Nije još.

Vlado Halusek: Treba se odlučiti da li će objakat biti za privatnu ili javnu namjenu. Taj bi se prostor mogao koristiti za dodatnu nastavu. Inače ta je kuća izgrađena za stručne kadrove kao što su učitelji, doktori. Moraju se odrediti kriteriji o davanju u najam. Objekat bi se mogao dati školi na korištenje ili dati za javne namjene.

Mladen Sitek: Općina ima više objekata u vlasništvu kojima nije određena namjena. Potrebno je donijeti strategiju upravljanja nekretninama i to do kraja ove godine, a svake godine donositi plan upravljanja nekretninama. Ovim najmom ipak imamo neki prihod i objekat se održava.

Silvana Kolar: Objekat bi se mogao koristiti i za izvanškolske aktivnosti koje bi se mogle naplaćivati tako da roditelji ne moraju voziti djecu u okolne općine.

Mladen Sitek: Imamo i društveni dom u kojem je napravljen sportski pod za manje aktivnosti, a i u prostoru vrtića ima također mjesta.
Branko Rođak: Za stanovanje smo imali pripremljen objekt u Tomićevoj ulici koji se mogao dati u najam, a djeca su istjerana iz objekta kojeg su već koristila i gdje su s učiteljima sadili i obrađivali vrt. Da li je to vrijedno par kuna koje se dobiju od najma?
Mladen Sitek: Nitko nije istjeran, a vrt nije u najmu i može se i dalje koristiti.

Silvana Kolar: Da li ste motivirali ljude da upisuju studije za predškolski odgoj usporedno s izgradnjom vrtića i gdje je zapelo s otvaranjem vrtića?

Mladen Sitek: Tehnički pregled vrtića bio je 31.8. i nije prošao. Moraju se ispraviti uvjetne stvari u roku od 90 dana. Dvije su građevinske koje mora izvršiti izvođač, a moraju se izvršiti i određena tehnička ispitivanja od ovlaštenih institucija jer ispitivanja od izvođača nisu prihvaćena. U natječajnoj dokumentaciji nije bilo opreme kuhinje i vanjske opreme, a na temelju tvrdnje izvođača i nadzornog inženjera da se vanjska oprema može i naknadno nabaviti i da nije predmet tehničkog pregleda, nabava je odgođena do imenovanja ravnatelja vrtića. No međutim na tehničkom pregledu bila je primjedba da ipak za uporabnu dozvolu treba i vanjska oprema, tako da se moralo sada pristupiti nabavi.
Što se tiče motiviranja ljudi, općina će od sutra pokrenuti redovni postupak za provođenje natječaja za stipendije.

Vlado Halusek: Prostor vrta u iznajmljenom objektu koristila su djeca bivšeg 4. razreda, pripremao se voćnjak i plastenik na digitalno upravljanje, udruga Fletni dijak bi besplatno radila s djecom samo da ima prostor.

Mladen Sitek: Prostor vrta nije u najmu stanovanja i može se koristiti.
Dražen Nađ: Znači ove godine vrtić neće početi s radom?

Mladen Sitek: O početku rada vrtića vijeće će biti pravovremeno obaviješteno.

Dražen Nađ: Predlažem da se sporna nekretnina ne daje u najam sve dok se ne donese odluka o načinu njezina raspolaganja u budućnosti.

Mladen Sitek: S obzirom da se ovaj Aktualni sat miješa s točkom Razno sva daljnja pitanja neka idu na zapisnik i dobit ćete pisani odgovor.
Vlado Halusek: Vijećnici imaju pravo postavljati pitanja.

Silavana Kolar: Koji je razlog da načelnik i zamjenik načelnika odu sa sjednice prije točke Razno?
Krunoslav Bratanović: Zato jer nam je objašnjeno da ne moramo biti pod točkom Razno, da možemo o provedenoj raspravi pročitati zapisnik.

Dražen Nađ: Kada i temeljem čega je proveden postupak javne nabave asfaltiranja Štrosmajerove ulice?

Mladen Sitek: Na postavljeno pitanje dobit ćete pisani odgovor.

Vijećnik Darko Štefanić napušta sjednicu u 19.50 sati.

Vlado Halusek: Vidjeli smo da je nabavljen traktor, nismo čuli na vijeću za koje je namjene, koja je cijena, snaga, nikakve specifikacije.

Mladen Sitek:  U tijeku je nabava traktorske prikolice tako da ćemo objediniti te dvije nabave i dati detaljniju vijest  i na idućem vijeću informirati vijećnike o tome.

Vladmir Tudić: Koliko je koštalo vatrogasno vozilo i prenamjena?
Mladen Sitek: Na to pitanje dat je pismeni odgovor i on je u ovim sjedničkim materijalima.

Vlado Halusek: Koliko je do sada bilo natječaja i promašaja od kupnje vatrogasnog vozila za koje se morala raditi prenamjena, most se gradio pa se triput srušio, most je izgrađen a onda se moralo kupiti zemljište za prilaz, da li je zemlja darovana?

Dražen Nađ: S obzirom da oko tog mosta ima spornih stvari tražim da se ovom vijeću dostavi spis sa ugovorom tko daruje zemljište i pod kojim uvjetima.

Mladen Sitek: Na postavljeno pitanje dobit ćete pisani odgovor.
    S obzirom da više nije bilo pitanja niti rasprave Aktualni sat je završen u 20.00 sati.
    Predsjednik vijeća predlaže izmjenu Dnevnog reda na način da redoslijed točaka Dnevnog reda bude od zadnje točke prema prvoj točki.
      Nakon provedenog glasovanja predsjednik konstatira da je sa 7 glasova „ZA“ i 2 glasa „PROTIV“ usvojen prijedlog novog redoslijeda točaka Dnevnog reda, te on glasi:
                                                 D N E V N I   R E D:     
1. Razno

2. Izvješća PU Koprivničko-križevačke Postaje granične policije Koprivnica o stanju sigurnosti za lipanj, srpanj i kolovoz 2020. godine

3. Odluka o prijedlogu imenovanja mrtvozornika za područje Općine Podravske Sesvete

4. Odluka o uređenju prostora i objekta postojeće građevine na čkbr. 243 k.o. Podravske Sesvete (stara škola u Podravskim Sesvetama)

5. Odluka o izradi III. izmjena i dopuna Prostornog plana uređenja Općine Podravske Sesvete

6. Odluka o cijeni usluga Dječjeg vrtića „Leptirići“ Podravske Sesvete 

7. Odluka o odabiru ponuditelja za predmet nabave usluga-Održavanje nerazvrstanih asfaltiranih cesta na području Općine Podravske Sesvete za razdoblje od 1. svibnja 2020. do 31. prosinca 2023.
Točka 1.
Razno
***************************************************************************
        Predsjednik vijeća otvara raspravu, te postavlja pitanje zašto se ne oglašavaju javne manifestacije koje se odvijaju na Karauli?
        Zamjenik načelnika odgovara da se Karaula iznajmljuje pravnim i fizičkim osobama, te udrugama. Svaka udruga koja ima tamo radionicu ili drugu aktivnost sama određuje da li će i koga pozvati na nju, ne može općina diktirati koga će oni pozvati.

        Vijećnica Silvana Kolar napominje da je u javnosti oglašeno da je za prošlotjedne aktivnosti pokrovitelj općina, na što joj zamjenik načelnika odgovara da je pokrovitelj u smislu da je najam objekta za tu prigodu bio besplatan. Inače svaka udruga je prijavila projekte i programe koje ostvaruje u skladu s Covid situacijom.

         Vijećnik Dražen Nađ podsjeća da je vijeće donijelo odluku o pristupanju tvrtki Draft, donosile su se odluke o financiranju i povećanju cijene, a nikad se nije raspravljalo koji su problemi s tom tvrtkom. Zamjenik načelnika je na svoju inicijativu donio odluku da ove godine odustaje od financiranja pod izlikom da smo na posljednjem mjestu po izradi projekata. Nadalje, vijećnik Nađ napominje da možemo biti zadnji samo ako nema ideje ni vizije. Bilo je prihvaćano samo ono što su nam oni nudili od projekata, montažne tribine i stazu Z onkraj Drave.
         Zamjenik načelnika odgovara da nije točno da je općina izašla iz tvrtke Draft, samo ih ove godine ne financiramo. Od početka smo surađivali s njima ali kasnije smo vidjeli da nema međusobnih konzultacija nego mu je na skupštini prezentirano povećanje cijene sa 4.000,00 na 8.000,00 kuna i gdje bi proširili broj zaposlenih. Niti zapošljavanje nije vođeno razmjeno i mi ne participiramo sa zaposlenima.

          Vijećnik Darko Štefanić vraća se na sjednicu u 20.15 sati.

         Zamjenik načelnika ističe da se sa načelnikom odlučio da ove godine ne plaćamo  financiranje nego ćemo koristiti njihove usluge po potrebi. Nakon uvida u njihove izvještaje vidjeli smo da su druge općine imale više realiziranih projekata od nas.
          Predsjednik vijeća pita da li oni imaju kakvih obveza prema nama s obzirom da sada udruge i mještani moraju plaćati punu cijenu za njihove usluge.
          Zamjenik načelnika odgovara da postoji razmišljanje oko mogućnosti sufinanciranja pojedinih projekata od strane općine što će na godišnjoj razini opet biti manje od sufinanciranja Drafta, ali postoji puno tvrtki na tržištu koje nude usluge kao i Draft i postoje razne opcije kod apliciranja projekta gdje mogu ući svi troškovi projekta od idejnog projekta do troškova vođenja projekta. Treba razgovarati s više konzultanata o uvjetima prijave projekta.
           Vijećnik Branko Rođak upućuje kritiku zamjeniku načelnika da je on odgovoran što smo u Draftu na zadnjem mjestu, što se most izgrađen, a tek nakon toga se rješava prilazni put, što igračke za vrtić nisu nabavljene na vrijeme, nije riješena rasvjeta, dok drugi kose bankine triput mi ih kosimo jedanput. Poziva načelnika i zamjenika načelnika da javno kažu da su nesposobni.
              Zamjenik načelnika ističe da je žalosno što se dozvoljavaju ovakve kritike na račun vrtića i da je Branko Rođak zadnji koji bi trebao išta reći o vrtiću jer je imao prilike u svojem mandatu izgraditi i most i vrtić.  Uporno se odbijala izgradnja mosta i ništa se nije poduzimalo.

             Općinski načelnik se nadovezuje, te ističe da je nekad bila velika renta. Zatim je renta padala i mi smo došli kad je renta bila smanjena, ali pojavili su se EU projekti koje smo realizirali, ali vama nije ništa dobro što napravimo, ni kupnja traktora ni asfaltiranje ulice. Navodi da je bio sretan što je nakon 18 godina konačno izrađen grb općine, a pojedini vijećnici su i tu imali primjedbe na izgled grba.
             Općinski načelnik napušta sjednicu u 20.30 sati.

             Vijećnik Branko Rođak pita gdje može dobiti na uvid imovinske kartice načelnika i zamjenika načelnika, na što mu zamjenik načelnika odgovara da će dobiti pisani odgovor.

             Predsjednik vijeća daje usmenu zamolbu ispred udruge Prek za financijsku donaciju od 8.000,00 kuna za kupnju motora za čamac, jer je udruga Prek udruga uvrštena u evidenciju udruga od posebnog interesa i do sada nije nikad dobila nikakva sredstva od općine.

                                                                    Točka 2.

Izvješća PU Koprivničko-križevačke Postaje granične policije Koprivnica o stanju sigurnosti za lipanj, srpanj i kolovoz 2020. godine *******************************************************************

       Predsjednik vijeća otvara raspravu.

       S obzirom da nije bilo rasprave nakon provedenog glasovanja predsjednik konstatira da je jednoglasno sa 10 glasova „ZA“ prihvaćeno Izvješće PU Koprivničko-križevačke Postaje granične policije Koprivnica o stanju sigurnosti za lipanj, srpanj i kolovoz 2020 .godine.

                                                                     Točka 3.
Odluka o prijedlogu imenovanja mrtvozornika za
područje Općine Podravske Sesvete

**************************************************************************
         Predsjednik vijeća otvara raspravu.
         Vijećnik Dražen Nađ predlaže da se kontakt broj mrtvozornika javno objavi na internetskim stranicama općine što je i prihvaćeno.
          S obzirom da više nije bilo rasprave  predsjednik vijeća provodi glasovanje i konstatira da 

je jednoglasno sa 10 glasova „ZA“ donijeta Odluka o prijedlogu imenovanja mrtvozornika za

područje Općine Podravske Sesvete, koja je sastavni dio izvornika ovog Zapisnika.
Točka 4.
Odluka o uređenju prostora i objekta postojeće građevine na čkbr. 243 k.o. Podravske Sesvete (stara škola u Podravskim Sesvetama)
**************************************************************************
          Predsjednik vijeća otvara raspravu.

          Vijećnik Dražen Nađ daje usmeni amandman koji glasi:

         „U članku II. stavak 1. mijenja se i glasi: „U sklopu projekta uređenja prostora i objekta građevine na čkbr. 243 k.o. Podravske Sesvete, izvršit će se rekonstrukcija, obnova i izgradnja iste, na način da zadrži izvorni izgled“, a stavak 2. briše se.

         „U članku III. riječ „novom“ briše se.“

         Zamjenik načelnika obrazlaže da je rekonstrukcija puno skuplja i dugotrajnija varijanta nego da se izradi projekt i izgradi replika zgrade.

         Vijećnik Dražen Nađ navodi da su njegovim prijedlogom obuhvaćene sve mogućnosti, a struka će odrediti što je najbolje rješenje.

          Zamjenik načelnika odgovara da se ovim amandmanom samo otežava, odugovlači i poskupljuje postupak.
          Vijećnik Branko Rođak pita  kako da znamo što je skuplje kad nemamo nikakve podatke za usporedbu.
           S obzirom da više nije bilo rasprave predsjednik vijeća provodi glasovanje za predloženi amandman, te nakon glasovanja konstatira da je sa 7 glasova „ZA“ i 3 glasa „SUZDRŽANI“ amandman usvojen.

           Nakon provedenog glasovanja za odluku s usvojenim amandmanom, predsjednik vijeća konstatira da je sa 7 glasova „ZA“ i 3 glasa „SUZDRŽANI“ donijeta Odluka o uređenju prostora i objekta postojeće građevine na čkbr. 243 k.o. Podravske Sesvete (stara škola u Podravskim Sesvetama), koja je sastavni dio izvornika ovog Zapisnika.
                                                                   Točka 5.

Odluka o izradi III. izmjena i dopuna Prostornog plana uređenja

Općine Podravske Sesvete

**************************************************************************
       Predsjednik vijeća otvara raspravu. 
       Zamjenik načelnika obrazlaže potrebu donošenja izmjena i dopuna Prostornog plana, posebice za uređenje centra uz nogometno igralište gdje se planira novo parkiralište za što imamo gotov projekat, ali za apliciranje je neophodno izmjeniti prostorni plan. Isto tako navedeni su još i drugi razlozi, a sve bi išlo po ubrzanoj proceduri postupka izmjene i dopune prostornog plana. 

        Općinski načelnik vraća se na sjednicu u 20.50 sati.

         S obzirom da nije bilo rasprave predsjednik vijeća provodi glasovanje, te nakon glasovanja konstatira da sa 3 glasa „ZA“, 1 glasom „PROTIV“ i 6 glasova „SUZDRŽANI“ nije donijeta Odluka o izradi III. izmjena i dopuna Prostornog plana uređenja Općine Podravske Sesvete.
Točka 6.

Odluka o cijeni usluga Dječjeg vrtića „Leptirići“ Podravske Sesvete

**************************************************************************
      Predsjednik vijeća otvara raspravu.

      Vijećnik Branko Rođak ostaje kod prijedloga da dječji vrtić do kraja godine bude besplatan, a od sljedeće godine da se naplaćuje po cjeniku.

       Vijećnik Dražen Nađ predlaže da se donese ovakva odluka ali da se primjenjuje od 1.1. 2021. na što mu pročelnik odgovara da se zakonski ne može donijeti takva odluka.
       Nakon rasprave zamjenik općinskog načelnika povlači točku sa dnevnog reda, a vijećnik Branko Rođak povlači svoj amandman, te se o njemu nije glasovalo.
                                                                   Točka 7.

Odluka o odabiru ponuditelja za predmet nabave usluga-Održavanje nerazvrstanih asfaltiranih cesta na području Općine Podravske Sesvete za razdoblje od 1. svibnja 2020. do 31. prosinca 2023.
**************************************************************************
       Predsjednika vijeća otvara raspravu.

       Vijećnik Dražen Nađ postavlja pitanja kada je bio upućen poziv za dostavu ponuda, kada je sproveden odabir najpovoljnije ponude i donesena odluka o izboru, na što mu pročelnik odgovara da je poziv upućen 2.4.2020., postupak odabira sredinom travnja, a odluka se donosi sada na vijeću. Pojašnjava da je natječaj bio u vrijeme kada je Vlada RH donosila mjere zbog korona situacije o obustavi svih nabava, pa se moralo stati i s tom nabavom.
        Vijećnik Dražen Nađ pita zbog vijeće donosi tu odluku, a načelnik je donio Pravilnik o postupku jednostavne nabave i sam ga izmjenio, na što mu zamjenik načelnika odgovara da je to zbog toga jer je ovo trogodišnji ugovor. Na pitanje vijećnika Dražena Nađa kome su bile upućeni pozivi, pročelnik odgovara da su bili upućeni Cestama Bjelovar, Kogradu i Bajer građenju.
          Vijećnik Dražen Nađ pita da li je tu obuhvaćena obnova Štrosmajerove ulice, na što mu zamjenik načelnika odgovara da nije, ovo je samo tekuće održavanje cesta, krpanje udarnih rupa i slično.

            Vijećnik Dražen Nađ izražava kritiku što na njegov prijedlog za asfaltiranje ulice Draganci kojom se odvija najveći tranzit nije učinjeno ništa, te izražava žaljenje zbog nerazumijevanja, netolerancije i načina izražavanja zamjenika načelnika. Za ovaj prijedlog odluke bit će suzdržan.
             S obzirom da više nije bilo rasprave predsjednik vijeća provodi glasovanje, a nakon
glasovanja konstatira da sa 3 glasa „ZA“ i 7 glasova „SUZDRŽANI“ nije donijeta Odluka  o odabiru ponuditelja za predmet nabave usluga-Održavanje nerazvrstanih asfaltiranih cesta na području Općine Podravske Sesvete za razdoblje od 1. svibnja 2020. do 31. prosinca 2023.
        S obzirom da više nije bilo pitanja niti rasprave predsjednik vijeća zatvara sjednicu u 21.10 sati.

Zapisničar:                                                                                       Predsjednik:
Jasminka Miloš                                                                        dr.sc.Vlado Halusek, prof.

